**Chov mäsového dobytka**

Peter Polák

Chovu dojčiacich kráv je stádový spôsob chovu s využitím produkcie mlieka kráv cicaním ich teľatami, pri využití pasenia. Dôležitým faktorom je využitie produkčného potenciálu pastevných porastov a reprodukčnej schopnosti stáda. Produkčný potenciál pastevného porastu sa využije hlavne zosúladením s laktačnou krivkou matky a rastovou krivkou teliat. Z prienikov týchto faktorov vychádza akýsi optimálny dátum narodenia teliat a spätne z toho odhadnutý optimálny dátum oplodnenia kráv.

V chove dojčiacich kráv ešte výraznejšie platí stará ľudová chovateľská múdrosť, ktorá hovorí, že treba dostať jedno teľa od jednej kravy za rok. Pri komerčných stádach – stádach produkujúcich teľatá na ďalší výkrm, je na zaistenie gravidity kráv využívaná hlavne prirodzená plemenitba, čiže párenie kráv s býkmi. Inseminácia sa využíva v menšej miere, a to hlavne z dôvodu vyššej náročnosti vyhľadávania rujných plemenníc pre tichší prejav ruje, alebo až laktačný anestrus. Výkon inseminácie si vyžaduje vyššiu úroveň zootechnickej práce a náročnejšiu organizáciu práce v stáde, preto sa vo väčšej miere využíva v chovoch produkujúcich čistokrvný plemenný materiál.

Jeden faktor je veľmi dôležitý pre všetky produkčné systémy využívané pri dojčiacich kravách, a to je snaha o čo najlepšie využitie pasenia. Pri pasení je dôležité v najefektívnejšej miere využívať ľudskú pracovnú silu, technické zariadenia a pomoc pastierskych psov. Všetky opatrenia musia viesť k minimalizácii nákladov, lebo náklady na jeden kŕmny deň dojčiacej kravy sú na úrovni 30 – 50 % nákladov na dojnicu, ale výnosy z chovu dojčiacich kráv sú na úrovni asi len 15 – 20 % z chovu dojníc. Neznamená to však, že systém chovu dojčiacich kráv je lacný, beznákladový. Ak chceme mať výnosy, musíme vynaložiť aj náklady! Dôležité sú náklady na ochranu života a zdravia ľudí a zvierat.

Prečo je také dôležité sezónne telenie a ktorá sezóna je najoptimálnejšia? Odpovede na tieto otázky sú dôležité pre nastavenie zlatého štandardu v chove. Je mi jasné, že čo chov to unikátny produkčný systém, ale niečo by malo byť porovnávacou bázou.

Sezóna telenia by mala zabezpečiť otelenie všetkých plemenníc v pomerne krátkom čase 60 dní. V prepočte ide o 3 reprodukčné cykly. Potom je možné koncentrovať všetky pracovné operácie do krátkeho času. Obsluha sa môže na plno venovať pôrodom, ktoré sú v ideálnej sezóne skoncentrované do času stráveného v zimovisku. Vtedy je možné vykonať asistované pôrody v príjemnejšom prostredí farmy. Je lepšie ak vám pri riešení ťažších pôrodov nesneží na chrbát keď ste vyzlečení do pol pása a naprávate kozelec v maternici matky ležiac na zemi.

Z fyziologického hľadiska si stádo v čase telenia vybuduje istú formu prirodzenej imunity, ktorá trvá práve tých 60 dní a kryje prípadné ataky ochorení kráv a teliat. Teľatá narodené mimo toho intervalu môžu byť chorľavejšie, majú zníženú úžitkovosť a vyššiu pravdepodobnosť úhynu. Dôležitým opatrením je udržanie stáda v pokoji pred a počas telenia. Teda neprisúvať do stáda nové zvieratá. Tie narušia nielen pokoj započatím bojov o nadobudnutie novej hierarchickej štruktúry v stáde , ale stádo nestihne zareagovať na novú „epidemiologickú“ situáciu súvisiacu s príchodom nového jedinca – nových pôvodcov chorôb.

Z praktického hľadiska rozoznávame 3 základné sezóny telenia: zimné telenie (I – III), jarné telenie (IV – VI) a jesenné telenie (X – XII) a dve špecifické spôsoby manažmentu telenia: dvojsezónne telenie (jarné – jesenné) a celoročné telenie.

Ako bolo spomenuté už skôr, stanovenie optimálnej doby narodenia teliat vychádza z prienikov laktačnej krivky kráv, rastovej schopnosti teliat a nárastu pastevnej hmoty. Zjednodušene sa dá povedať, že teľatá by sa mali narodiť tak, aby ich živinové nároky na najintenzívnejší rast boli kryté produkciou mlieka matiek a spásaným pastevným porastom. Avšak zložitosť do tohto tvrdenia vnáša fakt, že ide o 3 krivky.

Pri optimálnej sezóne sa telenie začína v druhej polovici januára. Z praktického hľadiska treba povedať, že krava na zimovisku je väčšinou kŕmená senom alebo senážou, krmivami s nižšou koncentráciou živín. Teliatko je maličké a postupný nárast laktačnej krivky matky, nehnanej bohatou výživou, mladému teliatku stačí. Po začiatku pasenia, ktoré je v našich podmienkach podhorských a horských oblastí, niekedy v prvej dekáde mája, krava zareaguje na vysoký príjem kvalitného mladého pastevného porastu zvýšením produkcie mlieka. Teda teľa by malo byť na začiatku pastevného obdobia schopné využiť tento nárast. Malo by byť vo veku okolo 90 dní. Vrchol produkcie pastevnej hmoty sa v našich podmienkach dosahuje niekedy v období prelomu mája a júna kedy už laktačná krivka kráv nastúpila na klesajúci trend. Avšak živín pre teľa je dostatok z dôvodu, že už je schopné spásať v dostatočnom množstve pastevný porast. Využitím za sebou idúcich vrcholov poskytnutých živín sme schopný maximalizovať intenzitu rastu teliat v prvom polroku ich života. Relatívny nedostatok živín v období letného poklesu kvality a množstva pastevného porastu sa zhoduje s prípravou na odstav a je vhodné teľatám na pasienkoch poskytnúť jadrovú zmes v škôlkach, ktorá bude použitá pri ich odstave. Teľa je prežúvavec a prispôsobenie mikrobioty v predžalúdkoch na trávenie nového krmiva trvá jeden až dva týždne. Aj keby bol príjem doplnkovej jadrovej zmesi teľatami minimálny, je jej prítomnosť dôležitá, lebo schopnosť kontinuálne prejsť z mlieka matiek na pevnú kŕmnu dávku pri odstave zníži prejav depresie rastu spôsobeného odstavom teliat. Jednoducho aby teľa nepociťovalo kombináciu dvoch stresov – odstav a zmena krmiva.

Pri skorom telení, ktoré začína začiatkom decembra, je roblematickou dlhá doba medzi vrcholmi týchto kriviek a nerealizovaná, znížená intenzita rastu teliat po vrchole laktácie matiek môže spôsobiť nedostatočný nástup rastu zo živín pastevného porastu – nevyužitá príležitosť.

Pri neskorom telení, so začiatkom 15. apríla, sú vrcholy kriviek poskytovaných živín veľmi tesne po sebe a malé teliatko nie je schopné túto hojnosť využiť – míňanie živín bez efektu.

Medzi výhody „optimálneho“ obdobia telenia patrí hlavne to, že chovateľ má dostatok času na dozor pri telení, lebo má zvieratá sústredené na menšej ploche v zimovisku a má relatívne luxusné podmienky pre veterinárne a plemenárske zákroky ako aj využitie inseminácie v prvom cykle aspoň u časti plemenníc a jalovíc. Inseminácie nesie kvalitu, býk kvantitu. Nezanedbateľným faktom je, že mráz likviduje mikroorganizmy spôsobujúce infekčné ochorenia. Sústredenie v priestore a čase dáva možnosť vykonávať všetky úkony (váženie, odčervovanie, odstav) naraz v celom stáde.

Nevýhodami skorého telenia sú vysoké nároky matiek na výživu v zimovisku, čo je pri lokalizácii chovov dojčiacich kráv v podhorských a horských oblastiach zložitejšie a hlavne nákladnejšie. Celé obdobie pripúšťania je organizované na zimovisku, kde sú zväčša stiesnenejšie podmienky a hrozí poranenie zvierat a agresívnejšie prejavy býka v stáde pri manipulácii so stádom v maštali. V zimnom období, vzhľadom na úroveň slnečného svitu je schopnosť oplodnenia kráv nižšia a tiež prichádza k poklesu laktačnej krivky aj napriek zlepšeniu výživy na pasienku. Skôr narodené teľatá je treba rozdeliť podľa pohlavia ešte pred koncom pastvy, alebo by bola nutná kastrácia býčkov, ako opatrenie pred prejavom nežiaducich gravidít mladých jalovičiek. Ak sa využije odstav v tradičnom čase, hmotnosť teliat pri odstave bude vysoká čo zníži cenu. Ak sa teľatá predajú skôr, pastevná hmota nebude využitá a kravy sa dostanú do vyššej kondície čo môže spôsobiť pokles plodnosti a ťažšie pôrody.

Naproti tomu negatívnym efektom neskorého telenia je vyčerpanie plemenníc na konci zimného obdobia a nižšia hmotnosť a životaschopnosť narodených teliat. Je veľmi zložité zabezpečiť dozor pri pôrodoch na pastve čo spôsobuje riziko vyšších strát nielen na teľatách ale aj nerealizovanej reprodukcii kráv spôsobenej problémami pri a po pôrodoch. Mladé teľatá nie sú schopné využiť optimálny zdravý, živinami prekypujúci pastevný porast a ani vyššiu produkciu mlieka matiek. Zložitejšia je aj organizácia pripúšťania v rozbehnutej pastevnej sezóne. V neposlednom rade je z dôvodu nižšieho veku v sezóne predaja aj nízka hmotnosť teliat pri odstave. Toho tiež vyplývajú problémy pre ťažšie zasúšanie kráv pri odstave a nutnosť riešiť prípadné mastitídy.

Dvojsezónne telenie sa používa hlavne pri veľkých farmách s veľkým počtom zvierat. Nevýhody sme spomenuli, výhodou je rozdelenie množstva predávaných teliat na dve sezóny, kedy je predpoklad, že v jednej sezóne – často v tej mimo hlavnej, je cena odstavených teliat vyššia. Druhou výhodou je polovičná potreba býkov. Pridáva sa nevýhoda vysokej náročnosti organizovania pracovných činností.

Celoročný voľný chov zvierat na pasienku je prírode blízky spôsob hospodárenia. Je možné ho vykonávať s každým plemenom, ale vhodné sú hlavne rustikálne európske kontinentálne plemená (salers, maďarské sivé stepné) a škótske plemená galloway, aberdeen angus a scotish hilland. Je dôležité zabezpečiť trvanú čerstvú nezamŕzajúcu vodu a dostatok kŕmenia. Nevyhnutné je závetrie, suché miesto kryté z 3 strán proti vetru alebo riedky les či zárast kríkov. Zvyčajne je tá časť pasienka, kde je krmisko a vodný zdroj úplne zničená po zime, vhodná na obnovu.

Stále spomíname slovo pastevný porast, pastevné obdobie. Je načase si charakterizovať termín pasenie. Je to vlastne samokŕmenie zvierat využitím biomasy trvalých trávnych porastov alebo krmovín pestovaných na ornej pôde počas vegeračného obdobia. Pri organizovaní pasenia sú v súčasnosti využívané technické prostriedky v kombinácii s prácou pastiera pri asistencii pastierskych psov. Intenzita využitia technických prostriedkov determinuje potrebu ľudskej práce, ktorá však aj z potreby denno- dennej kontroly pasúcich sa stád nie je úplne eliminovaná.

Medzi technické pomôcky pri pasení patria hlavne trvalé alebo dočasné oplotenia. Pri trvalých ide hlavne o kombináciu pevne zapustených zvislých kolov (najlepšie drevených – agátových) a priečnych brvien, ktoré je najčastejšie nahrádzané vodičom elektrického ohradníka. Dočasné hradenie je konštruované hlavne z plastových alebo kovových stĺpikov a vodičov elektrického ohradníka. Súčasťou hradenia musia byť vstupné brány pre zvieratá a techniku, spevnené rohy, napínacie zariadenia, generátory pulzov ako aj tabuľky upozorňujúce na elektrický výboj vo vodičoch či prítomnosť býka v stáde. Na miestach kde ohradník pretína frekventovaný chodník, alebo značenú turistickú cestu je možné a vhodné umiestniť bezpečné priestupy pre ľudí. Na miestach vstupov techniky, alebo ak ohrada pretína frekventovanú poľnú či lesnú cestu je vhodné umiestniť tzv. texaské brány, ktoré udržia zvieratá bezpečne dnu ale umožnia plynulý prejazd vozidiel alebo techniky.

Napájanie je limitujúci faktor. Ak nie je na pasienku zdroj vody, a je treba zvieratám vodu voziť, je otázne, či je to dobrý pasienok. Náklady na vozenie vody potom budú tými nákladmi, ktoré znižujú efektivitu chovu. Z dôvodu ochrany vodných zdrojov nie je možné napájanie z povrchovej vody priamo. Je potrebné zabezpečiť prietočné žľaby, alebo samočerpacie napájačky, alebo dotiahnuť na pasienok tlakovú vodu do napájačiek.

Počas pastevnej sezóny je potrebné vykonávať veterinárne či plemenárske činnosti. Na manipuláciu so stádom je dobré mať dobre skonštruované naháňacie uličky a stabilné alebo mobilné manipulačné zariadenie s triediacim boxom a fixačným zariadením.

Dnešné technológie zamerané hlavne na využitie senzorových technológií vstupujú aj do manažmentu pasenia. Sú vyprodukované systémy evidencie reprodukčných vlastností stád. Elektronické goliere pre býky a čipy pre krtavy, ktoré sledujú aktivitu býka, jeho skok a identifikujú kravu na ktorú skočil. V súčinnosti s modernými informačnými technológiami má teda farmár pod kontrolou celkovú reprodukciu stáda vrátane času predpokladaného pôrodu. GPS technológie môžu zabezpečiť trasovanie zvierat, alebo vytváranie tzv. virtuálnych ohrád, ale zatiaľ sme limitovaný robustnosťou stavby prístroja, výdržou batérií a pokrytím mobilného signálu. Na kontrolu hmotnosti sú skonštruované automatické systémy váženia, ktoré v prípade pastevného spôsobu chovu musia byť umiestnené v hradení a zabezpečiť individuálnu identifikáciu (IRDF čipy) a individuálne váženie – spomaľovač pohybu zvierat. Zvyčajne sa využíva krmisko alebo napájadlo ako miesto váženia.

Technické a automatizované zbieranie dát je budúcnosťou hlavne vo vzťahu k nedostatku pracovných síl v poľnohospodárstve. Moderné IT prístupy budú viac a viac dominovať a poskytovať farmárom včasné a presné zostavy na manažment svojich stád. Doba ceruzky a zošita už skončila máme dobu mobilných online riešení aj v chove mäsového dobytka. Počiatočná cena je refundovaná počtom zachránených teliat či znížením množstva prázdnych kŕmnych dní.

Ing. Peter Polák, PhD.

peterpolak1973@gmail.com

0904 909 421